《喜雨歌赠姚炼师》
元代·王冕

今年大旱值丙子，赤土不止一万里。
米珠薪桂水如汞，天下苍生半游鬼。
南山北山云不生，白田如纸无人耕。
吾生政坐沟壑叹，况有狼虎白日行。
大官小官人父母，杀犬屠牛事何苟？南风日日吹太空，旱魃徒勤城南妇。
炼师一出役万灵，绿章上扣天帝庭。
乞得秋阴三日雨，洗濯山泽回余青。
老农额手喜复叹，点点都是盘中饭。
雨我公田及我私，免得残年坐涂炭。
老农所见愚又愚，拜师更乞天雨珠。
雨珠饮彼残暴腹，庶几活我东南隅。
我方热恼岩壑底，眨眼忽听雷过耳。
起来发歌登大楼，长江大河都是水。

作者简介：王冕（1310年～1359年），字元章，号煮石山农，亦号食中翁、梅花屋主等，浙江省绍兴市诸暨枫桥人，元朝著名画家、诗人、篆刻家。他出身贫寒，幼年替人放牛，靠自学成才。有《竹斋集》3卷，续集2卷。一生爱好梅花，种梅、咏梅，又攻画梅。所画梅花花密枝繁，生意盎然，劲健有力，对后世影响较大。存世画迹有《南枝春早图》《墨梅图》《三君子图》等。能治印，创用花乳石刻印章，篆法绝妙。《明史》有传。